C 421/38
LV
Eiropas Savienības Oficiālais Vēstnesis
4.11.2022.
Misijas platforma jo īpaši palīdzēs tām pilsētām, kuras apņemas līdz 2030. gadam panākt klimatneitralitāti, nodrošināt vispārēju saskaņotību un koordināciju visā procesā un regulāri ziņot par virzību attiecībā uz CCC.
Līdz ar CCC parakstīšanu pilsētas saņem “Misijas zīmi”, kas apliecina stingro izvērtēšanas procesu un to saistību kvalitāti un izpildāmību.
Tas atvērs mērķēta finansējuma iespējas ES finansēšanas programmās un piedāvās reģioniem, dalībvalstīm un citiem publiskajiem dalībniekiem iespēju atbalstīt ļoti pamanāmas klimatneitralitātes aktivitātes vadošajās pilsētās, palīdzot turpināt centienus sasniegt Eiropas zaļā kursa mērķus.
Tā kā aktivitātes saskaņā ar CCC jau būs pārbaudītas un atzītas par ekoloģiski ilgtspējīgām saskaņā ar ES regulējumu ilgtspējīgu investīciju atbalstam, marķējums vairos investoru izpratni un uzticēšanos.
Tādējādi pilsētām būs vieglāk piesaistīt savām ar klimatu saistītajām aktivitātēm finansējumu no citiem publiskajiem un privātajiem investoriem.
ES misija “Augsnes kurss Eiropai” Misija vadīs, demonstrēs un paātrinās pārkārtošanos uz veselīgām augsnēm, īstenojot vērienīgas darbības 100 “dzīvajās laboratorijās” un “bākās” teritoriālā vidē.
Tā tiks apvienota ar vērienīgu starpdisciplināru pētniecības un inovācijas programmu, stingru, saskaņotu augsnes monitoringa sistēmu un uzlabotu augsnes pratību un saziņu, sadarbojoties ar iedzīvotājiem.
Misijas mērķi pilnībā atbilst ERAF rīcībpolitikas mērķiem panākt zaļāku un noturīgāku Eiropu ar zemām oglekļa emisijām, kurā notiek pāreja uz bezoglekļa ekonomiku neto izteiksmē, veicinot taisnīgu pārkārtošanos uz tīru enerģiju, “zaļās” un “zilās” investīcijas, aprites ekonomiku, klimata pārmaiņu mazināšanu un pielāgošanos tām, risku novēršanu un pārvaldību un ilgtspējīgu mobilitāti pilsētvidēs.
ERAF var spēlēt nozīmīgu lomu augsnes veselības jomā.
Trīs ceturtdaļās NUTS 2 reģionu pastāv viedās specializācijas stratēģijas lauksaimniecības pārtikas jomā, un tas nozīmē, ka projektiem, kas veicina misijas mērķu sasniegšanu no pētniecības un inovāciju viedokļa, ir ievērojams potenciāls.
Misija izmantos tematisko viedās specializācijas platformu lauksaimniecības pārtikas jomā, lai gūtu labumu no starpreģionu sadarbības un veicinātu kopīgu inovāciju investīciju projektu rašanos jomās, kuras attiecas uz šo misiju.
Tematiskā prioritāte “Zaļāka, bezoglekļa Eiropa” ļaus palielināt misijas rezultātus.
Reģioni, kas savās viedās specializācijas stratēģijās ir noteikuši prioritātes, kuras saistītas ar ilgtspējīgu augsnes un zemes apsaimniekošanu, var gūt labumu no risinājumiem, kas izstrādāti un pārbaudīti misijas “dzīvajās laboratorijās” un “bākās”, un izmantot tos plašākā mērogā.
Interreg var arī sniegt ļoti rezultatīvu pienesumu misijas īstenošanā, veidojot sadarbību misijas mērķu sasniegšanai pāri robežām (pārrobežu, transnacionālā un starpreģionu sadarbība).
Piemēram, izmēģinājumi vai demonstrējumi mitrāju atjaunošanai pārrobežu vai Ziemeļeiropas transnacionālajās teritorijās vai sadarbība ūdens erozijas jomā Dienvideiropas transnacionālajās teritorijās un pārrobežu upju baseinos (piem., Donavā), vai sadarbība telpiskās plānošanas pieejās, kurās pienācīgi ņemta vērā zemes/augsnes apsaimniekošana.